ming030890/wiki-yue-high-quality huggingface dataset:
是咁的

是咁的係香港網絡潮語，意思係「係咁嘅」（正寫「係噉嘅」），2004年喺香港高登討論區發明。呢個詞短短三隻字都混合到中文（書面語）同粵文（口語），所以喺網上出名。

相關
2011年，香港高登討論區行政總裁林祖舜出書，書名叫《是咁的，我是高登CEO》。
2012年，now TV買入英國製作嘅性教育節目《The Sex Education Show》，改名《性教育，是咁的》播。
2018年，無綫電視製作一套法律劇集，劇名叫《是咁的，法官閣下》。
是否我真的一無所有

《是否我真的一無所有》（粵拼：si6 fau2 ngo5 zan1 dik1 jat1 mou4 so2 jau5）係臺灣歌手王傑嘅第三張國語專輯，呢張專輯喺1989年1月18號由飛碟唱片發行，李壽全監製。

專輯文案
呢個係充滿希望嘅春天
亦都係一個寒冷絕望嘅冬天
呢個係一個多情嘅年代
亦都係一個無情嘅年代
我哋擁有一切
我哋都一無所有
出道一年，王傑喺樂壇得到咗前所未有嘅成功，伴隨榮耀而嚟嘅，反而係四面八方嘅冷眼同閒話。喺沉默中生活，似乎都係為咗變成人哋嘅標靶而生活，佢似乎早已唔記得真實嘅喜怒哀樂。
過去呢一段流言蜚語嘅日子，王傑可能一世都未能遺忘。因為成名而付出嘅代價非常之大，幾乎令佢懷疑：我係未真嘅要走咗呢一趟？
邊個人都冇辦法解釋。因為贏咗世界嘅人可能一無所有，多情同無情不過係一線之間，邊個可以負責別人嘅生命？
如果王傑唔選擇唱歌，佢依家可能仲未知道喺邊一個角落翻滾，如果王傑一旦受到挫折、受到忌妒，就懷憂喪志、猶豫不決，我哋亦都只得將佢寫到傳奇，惆悵嘅留低一個名字。
呢個係歷史無情嘅巨浪，亦都係多情之人所需要穿越嘅考驗！
佢流緊淚，佢流緊汗，佢思考緊。
呢張專輯出版嘅前三個月，亦都係雨大浪大嘅時期，王傑某日晚上嘅遭遇，徹底改變咗自己。嗰個喺同樣寒冷嘅夜晚，響熟悉不過嘅小徑走着，燈火闌珊之際，隱約聽到咗自己嘅歌聲。
繼續走去，聽到嘅係佢自己嘅第一張專輯。響路邊一間「守望相助」嘅崗亭入面，一個六十幾歲嘅阿伯，佢專心嘅係一架陳舊嘅錄音機前聽王傑嘅歌，面容淡定而舒適。
王傑掩面而過，因為佢喊咗。兩邊大廈有幾多屋企，天光後嘅世界係多麼繁華，此時此刻，呢一間木屋、一個老人，反而真正安慰咗一顆疲憊嘅心。穿越咗年齡、背景嘅領會同瞭解，令空氣都開始溫暖。
王傑之後諗過，承認呢件事對佢非常之重大。佢重新睇到自己同第個人係憑乜嘢去交流、去感動，呢啲絕對唔係建立於並非事實嘅想像或者係街談巷議嘅評論中，反而係佢嘅音樂。今日，若果佢唱得未盡人意，佢甘心落敗，不然，佢唔可以輸得莫名奇妙。
就似咁，王傑發現到佢淨係一個歌手，亦都應該淨係一個歌手。
佢返到香港，響所有人嘅盼望之下，準備咗自己嘅第一隻廣東大碟。佢抬頭面對住臺灣，呢個令佢又憎又愛嘅地方，默默進行新唱片嘅錄音，佢避無可避嘅知道：有好多人唔希望王傑畀佢哋失望。
鮮花、掌聲、名利同愛情，之不過都係夢同遊戲之間嘅過眼雲煙，王傑可以沉默不語、可以依舊脆弱，不過佢必須一路往前走去。
長夜裏嘅歌聲依舊溫暖，黑暗中嘅燈火依舊動情，不過王傑淨可以將感激同啟示埋藏心頭，一路不回頭，往前走去。
樂靖宜

樂靖宜（簡化字：乐靖宜，Lè Jìngyí，1975年3月19號—）係中華人民共和國女子泳手，上海人，老公蔣丞稷（中文：蒋丞稷）都係上海籍泳手。
樂靖宜1982年入上海體育俱樂部練水，1988年入選上海市游水隊，1991年入選國家隊。佢參加過兩屆奧林匹克運動會。1992年夏季奧林匹克運動會攞咗4×100米自由式接力銀牌；1996年夏季奧林匹克運動會攞咗100米自由式金牌同50米自由式銀牌，面金牌係中國游水隊喺嗰屆奧運嘅唯一一面金牌。1994年世界游泳錦標賽，佢以54秒01秒打破咗女子100米自由式嘅世界紀錄。
1997年樂靖宜退役之後，入咗上海交通大學外文系學嘢。之後去美國踎咗幾年，又返上海開咗間綜合性健身俱樂部。
樂靖宜癡迷漫畫，最鍾意《蠟筆小新》。佢喺上海復旦大學東門開咗一間漫畫書屋。
樂高旋風忍者電子遊戲

樂高旋風忍者電子遊戲（英文：Lego Battles: Ninjago），係由樂高媒體開發嘅動作遊戲，2011年推出。
樂高星球大戰電子遊戲

樂高星球大戰電子遊戲（英文：Lego Star Wars: The Video Game），係由樂高媒體開發嘅動作遊戲，2005年推出。
樂香園㗎啡室

樂香園㗎啡室（Lok Heung Yuen Coffee Shop），又寫做樂香園咖啡室，係香港一間執咗笠嘅舊式茶餐廳。㗎啡室喺1950年代開張，初頭喺中環畢打街畢打行後門，1970年代搬到威靈頓街15號C，2008年12月因為大幅加租而停業，2009年再搬到機利文新街10號。皆因唔少中環打工仔都鍾意到樂香園偷懶（蛇王）嘆下午茶，所以有個花名叫「蛇竇」。樂香園㗎啡室喺2019年3月執笠。
樂高旋風忍者大電影電子遊戲

樂高旋風忍者大電影電子遊戲（英文：The Lego Ninjago Movie Video Game），係由樂高媒體開發嘅動作遊戲，2017年推出。
樂高人仔

樂高人仔係樂高喺1978年出嘅細細個嘅塑膠公仔，由頭、身、腳組成，加上其他配件（頭飾、頭髮、架生）。可以拆開、混埋。造形多樣：差人、太空人、海盜，應有盡有。
到家陣已經出咗40億個人仔，電影專營權亦（好似星球大戰）授權樂高創作自己嘅人仔。收集人仔嘅大人細路都有。
樂頤居

樂頤居（Jolly Place）係由香港房屋協會發展嘅「長者安居樂」屋苑，喺香港新界將軍澳坑口，近港鐵坑口站同埋明德邨。佢係香港其中一個同類型嘅屋苑，另一個係牛頭角佐敦谷嘅彩頤居。入住嘅老人家符合一定嘅資產限額之後，只需要一次過或者分期畀「租住權費」，就可以長期租住，直到過身，唔使再按月交租。屋苑有一座樓，喺2003年起好。
普通教育與職業教育學院

普通教育與職業教育學院（法文：collège d'enseignement général et professionnel，縮寫係cégep）係魁北克學院，呢個學歷階段喺中學同大學之間。

讀
要有中學畢業證書先至可以讀普通教育與職業教育學院。最細個讀第一級，學年入面嘅9月30號要夠17歲，留級留幾多次都可以。

語言
有法文學院、又有英文學院，隨人讀邊種。

課程
大學預科班總共有2個年級，技巧班總共有3個年級。
普通最小二乘法

普通最小二乘法（粵拼：pou2 tung1 zeoi3 siu2 ji6 sing4 faat3；英文：ordinary least squares）係迴歸分析當中最常用最普通嗰種估計 （迴歸系數）嘅方法。

做法
睇埋：迴歸分析
普通最小二乘法就係建基於誤差值之上嘅。用呢種做法估計 ，首先要計個殘差平方和（residual sum of squares；RSS）出嚟，RSS 係指將所有誤差值嘅平方加埋得出嘅數：
同  嘅數值可以用以下嘅算式計出嚟：
當中  係  嘅平均值，而  係  嘅平均值。
假設個總體嘅誤差值有一個固定嘅變異數，呢個變異數可以用以下呢條式估計：
呢個數係所謂嘅均方誤差（mean square error），個分母係樣本大細減個模型要估計嘅參數嘅量。呢個迴歸模型當中有兩個未知嘅參數（ 同 ）。
而啲參數估計嘅標準誤差（standard error）係：
有咗上面呢個模型，個研究者手上有會有  同  嘅估計值，將來可以用呢條式嚟預測  嘅數值。
普通法系

普通法系（英文：Common Law），又叫做英美法系或者海洋法系，同民法法系並稱為當今世界最主要嘅兩大法系。特點就係判例法，即係反覆參考判決先例（Precedent），最終產生類似道德觀念一樣嘅普遍、約定俗成嘅法律（Customary rules）。「Common」翻譯做「普通」，取佢「普遍通行」嘅意思。

基本嘅特點
判例法做淵源：普通法度嘅唔存在法典形式，淵源係由各判例去到提供返，即係由裁判官嘅裁定形成嘅一系列法例原則同規例，對原法院同其他普通法嘅法院審訊都有約束力。判例法嘅基礎兼核心，係遵循前例嘅原則（或先例規則、先例主義同「判例拘束力」原理）。呢個原則係喺19世紀時候嚴格確立咗。
普通法&衡平法嘅實踐：喺嚴格尊重普通法法例嘅同時，會照著衡平法去考慮返良心嘅需要仲有道德戒律嘅要求，以便對普通法進行補充。衡平法通常只由大法官施行。而兩種法體嘅訴訟程序唔同，普通法係會嚴格兼複雜過衡平法，衡平法主要實行書面審理，而唔會實行陪審制度。衡平法嘅救濟辦法多過普通法、或更大程度係由法官嘅自由裁量權所提供嘅。通常普通法度包括咗刑法、契約法同民事侵權行為法（民事責任法），而衡平法就包括咗不動產法、信託財產法、合伙法（商業公司法）、破產法仲有遺囑解釋同埋遺產清理嘅問題。

同大陸法嘅比較
相比起以成文法典（Codification）為依據嘅民法法系，普通法系多數採用不成文法，尤其係判例法，強調「遵循先例原則」（拉丁文：Stare decisis，英文：The doctrine of Precedent）；喺審判時採取當事人進行主義同陪審團制度，亦比較重視司法程序，即救濟先於權利（Remedies preceeds rights）。喺呢種情況下，法律制度同法學理論嘅發展，往往係靠司法實務人員（尤其係高等法院法官）嘅推動，即係法官實質上透過做出判決，起到咗立法嘅效果。
普通法系嘅立法精神係：除非因為客觀環境，或者解決爭議嘅需要，必須以成文法制定某一項目嘅法例，否則就祗需根據當地過去關於呢項嘅習慣，來評定誰是誰非。普通法係判例嘅法，而唔係制定嘅法，係法官喺地方習慣法嘅基礎上，歸納總結而形成嘅一套適用於成個社會嘅法律體系。
英國同美國都係普通法系嘅主要代表國家，但兩國之間嘅法律亦有唔少差異。
普通獼猴

一隻乸嘅普通獼猴帶住隻仔。
普通獼猴（rhesus macaque；學名：Macaca mulatta）係猴科嘅一個物種，傳統分佈偏及南亞、中亞同東南亞等地。
普通合桃

普通合桃（學名：Juglans regia）係胡桃科胡桃屬下一個品種，亦係最常見嘅合桃品種。
普通小麥

普通小麥（Triticum aestivum）係最常見嘅小麥品種，佔全球生產小麥嘅九成半，亦係產量最高嘅穀物。
普通潛鳥

普通潛鳥（Gavia immer）係潛鳥科潛鳥屬嘅一種雀，主要分佈喺北美洲。
普通科醫生

普通科醫生（英文：General practitioner），又叫全科醫生，係一類唔分年齡同病痛部位提供基本醫療服務嘅醫生，同專科醫生相對。普通科醫生亦會負責預防醫學。
普通翠鳥

普通翠鳥，學名 Alcedo atthis，係最典型常見嘅一種翠鳥。

生態環境
海濱一帶同水道沿岸濕地。鍾意企喺樹枝上。

分佈地域
廣泛分佈喺歐亞大陸、東南亞、印尼至新畿內亞。響中國分布包括海南島、台灣、香港，東北、華東、華中、華南同西南地區。

特徵
長 17 厘米，上體金屬淺藍綠色，頸項具白色點斑；下體橙棕色，頦白。幼鳥色較淡，深色胸帶。虹膜褐色；嘴黑色（雄鳥），下顎橙黄色（雌鳥）；腳紅色。叫聲－高音調同連續嘅「吱吱」聲。

食物
魚仔。擔上岸後便拍暈條魚，由頭吞到落尾。

繁殖
會喺溪流岸邊掘窿做巢，繁殖期為 3-7 月。
梁子賢

梁子賢，香港電影工作者，曾經憑電影《飯戲攻心》入圍第41屆香港電影金像獎最佳美術指導。
梁學銘

梁學銘（粵拼：loeng4 hok6 ming4*5；1995年8月2號—）係中國嘅足球員，廣東番禺人，而家效力緊中超嘅廣州恆大淘寶。
梁宏正

梁宏正，BBS，JP（英文：Clarence Leung Wang-ching，1978年12月27號—），係香港親中派經民聯政治人，香港立法會主席梁君彥個仔，新興織造廠有限公司董事、香港高爾夫球會前任會長，民青局首任副局長，同時亦係全國青聯第十三屆副主席。

生平
梁宏正早年就讀喇沙小學同埋喇沙書院；讀到中三嗰陣去英國升學。。1999年，佢喺英國劍橋大學經濟系畢業後，同年同朋友一齊合辦互聯網公司，但之後因為受到科網股爆破後而結業，之後返到由已故阿爺梁澤江創辦嘅新興織造廠有限公司嗰度工作。

政治立場同參與
佢係香港親中派成員，曾經公開支持中國共產黨，又支持大幅度削減直選議席同埋限制非建制派人士參與選舉嘅所謂「完善選舉制度」同埋所謂『愛國者治港』主張。
2022年，佢喺李家超無提政綱嘅情況下，有份提名李家超參與2022年香港行政長官選舉。
喺2022年3月31號，佢接替劉鳴煒出任青年發展委員會副主席。另外，喺李家超參選2022年香港特首選舉嘅時候，佢擔任李家超競選辦其中一名副主任。2022年7月尾，佢獲港府委任做民青局副局長，繼承陳積志嘅職位。

家庭
梁宏正爸爸係立法會主席梁君彥，叔父係梁嘉彥。佢已經結婚，配偶係張曉君。
梁宇皋

梁宇皋（英文：Leong Yew Koh，1888年8月22號—1963年1月11號）係馬來西亞政治人。1957年8月至1959年8月佢做第一任馬六甲州元首。
佢喺1955至1956年做馬來亞衛生部長，1956至1957年做衛生及社會福利部長，1959至1963年佢過身為止做司法部長。

生平
1888年，梁宇皋喺佢阿爸開闢嘅吡叻沙叻出世。佢係廣東南海人。細個喺中國受教育先，13歲返馬來亞，入讀怡保英華學校，之後讀檳城聖芳濟學院。20歲嗰年，攞到英女皇獎學金。佢喺倫敦大學讀法律、政治、經濟及社會學。佢畢業後到中國雲南旅行，返到馬來亞之後，做律師。1932年再返中國做行政官員。佢喺雲南做過佛海縣長，兼任雲南省銀行佛海分行經理。
1949年2月27號，佢同陳禎祿、李孝式一齊創立馬來亞華人公會（馬華、MCA），做第一任總秘書。

屋企
梁宇皋老婆叫何玉蓮，1962年6月11號因心臟病突發喺八達靈渣也亞桑大廣慈院過身，享年68歲。
1963年1月11號朝早，梁宇皋喺八達靈渣也夜蘭加星（Jalan Gasing）一一二號佢女婿黃廷洛屋企，喺睡夢中過身，享年74歲。喪禮以天主教儀式舉行。
梁宇皋同何玉蓮有4仔3女。梁宇皋過身嗰陣，大仔國基做生意，二仔國靖係獸醫，三仔國延喺英國讀法律，四仔國凱喺紐西蘭研究農科，大女國鸞嫁咗畀土木工程師黃廷洛，二女國和同三女國瓊都係星加坡某天主教堂修女。
杏仁核

人腦杏仁核嘅位置 3D 圖解；紅色嗰兩粒就係杏仁核。
李默然

李默然（原名李紹誠，1927年—2012年11月8號）係中華人民共和國電影演員，祖籍黑龍江省阿城。
1960年，李默然首次拍電影，喺《甲午風雲》入面飾演主角鄧世昌，電影入面一句臺詞「開足馬力，撞沉吉野！ 」深深印喺觀眾心入面。
2012年11月8號17點53分，李默然喺北京醫院死，享年85歲。
杏

杏（Prunus armeniaca）係李屬植物，而佢嘅果叫杏桃，係種生果。佢嘅果仁，亦即係南北杏。南杏北杏之分，只不過係其下變種。
要留意大杏仁並唔係杏嘅果仁或者種子，而係屬於另一隻李屬植物。
杏仁桉

杏仁桉（粵拼：han4 jan4 ngon1；學名：Eucalyptus regnans），第個名係杏仁香桉（han4 jan4 hoeng1 ngon1），佢係桃金娘科桉屬嘅一樖四季常綠喬木。呢樖樹係世界上最高嘅樹，高度達156米。比美洲嘅北美巨杉重要高14米，起碼有52層樓咁高，呢種樹喺大洋洲嘅澳洲草原半乾旱地區入面搵到佢。

所謂「世界上最高嘅樹」
杏仁桉樹一般嚟講都高到起碼成百米咁高，其中有一樖係高到180米，樹幹直插到雲入面。呢樖嘢喺人類查過嘅樹木品種入面，佢係最高嘅一種。如估隻雀仔喺樹頂上唱歌仔嘅，喺樹底度聽就好似隻蚊之仔噉叫。

根
呢種樹基部周圍嘅長度有30米咁大，咁鬼高嘅樹，地下嘅根都束到好深又大喇。噉佢可以方便吸夠水分嚟唔使驚大風吹冧樖樹。

樹幹
樹幹又係直筆甩嘅，向上就好明顯咁越嚟越幼咁，樹枝同埋樹葉都係好密集咁生喺樹頂嘅。啲樹葉都生得好怪噉，一般啲樹葉都係表面向天嘅，但佢啲葉係葉邊係向天嘅，就好似掛喺樹枝上咁，同陽光嘅投射方向係完全平行嘅。呢樖咁怪嘅樣係為咗適應氣候乾燥、陽光強烈嘅環境，減少陽光直射，唔使畀水分蒸發得太犀利。

樹葉
成日話「大樹下面比較好唞涼」嘅。但係如估係咁高嘅杏仁桉樹下面就幾乎冇影咁滞。因為佢嘅樹葉又幼又攣，而且個邊係向上嘅，樹葉表面同埋日光投射嘅方向平行，就好似吊喺樹杈上面噉，陽光都喺葉罅度穿嗮過去。

果
杏仁桉呢樖嘢雖然話就高啦，但係佢啲核好細粒咋，每粒大概有1-2毫米，20粒核先至一粒米咁大粒。但係佢生得鬼咁快，佢係世界上其中一種生得最快嘅樹，五六年就可以生到10幾米咁高喇，胸徑40幾厘米嘅大樹。
李𥙿

李𥙿（？—905年3月17號），係大唐昭宗李曄統治期間短暫上任嘅皇帝，900年到901年在位。佢無廟號，跟諡號叫唐成帝，但因為唔係正常登基、在位短，而且重係太監劉季述嘅傀儡，佢通常唔被認為係正統意義上嘅大唐皇帝。
杏仁奶

杏仁奶，係用大杏仁整嘅嘢飲，同荳奶一樣都係植物成份嘅牛奶替代品。
杏仁曲奇

杏仁曲奇（英文：Almond cookie）係種曲奇，特色係落咗啲大杏仁碎，世界好多地方都有。
模型船

模型船，又叫船模型，係指船嘅迷你模型。皆因多數攞嚟做玩具，所以又叫玩具船。
模型飛機

模型飛機，又叫飛機模型，係指飛機嘅迷你模型。皆因多數攞嚟做玩具，所以又叫玩具飛機。
模仿

模仿（英文：Imitation）係一種有意識嘅跟隨他人進行相似嘅行為，亦都係人類同埋動物學習知識嘅其中之一。
模型火車

模型火車，又叫火車模型，係指火車嘅迷你模型。皆因多數攞嚟做玩具，所以又叫玩具火車。
模型膠水

模型膠水係砌塑膠模型用嘅膠水。喺街買到嘅模型膠水其實主要係一種溶劑（亦即係天拿水），原理係將模型部件嘅膠溶咗佢小小，等乾咗之後就變成一塊膠黐住，不過模型膠水並唔係百分百溶劑，而係溝咗小小膠，等佢唔會一搽就成塊部件溶咗。
模型都可以用第啲膠水，例如超能膠等等，如果套模型跟埋一支膠水亦都會係爾啲第啲膠水，而唔會係爾種其實係天拿水嘅模型膠水。
模型公仔

模型公仔（Model figure，好多時都叫figure），或者叫手辦模型，係種比例模型嘅公仔，可以係仿照真實人物或者虛構角色。
模型火箭

模型火箭，又叫火箭模型，係指火箭嘅迷你模型。皆因多數攞嚟做玩具，所以又叫玩具火箭。
模型紙

模型紙（粵拼：mou4 jing4 zi2；英文：model sheet）係一種喺動畫、漫畫同電子遊戲嘅製作（涉及角色設計）上會用嘅圖，指一幅用嚟描述某個角色嘅圖像，通常會有個角色擺一個代表到佢個性嘅姿勢，再加埋佢由唔同角度睇嘅樣。如果個項目涉及立體圖像，製作組喺開始郁手整三維模型之前實會畫好模型紙先。
例如下圖係一個虛構角色嘅模型紙：
模型車

模型車，又叫車模型，係指車嘅迷你模型。皆因多數攞嚟做玩具，所以又叫玩具車。
林國華

林國華，香港親中派人士。

政治參與同經歷
佢係香港親中派嘅成員。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。
林堂眞

林堂眞（1989年11月21號—）係日本足球員，司職後衞，效力愛媛FC。
林堡文

林堡文、林堡話（Limburgs）係種印歐語系日耳曼語族西日耳曼語支嘅語言，荷蘭、比利時同德國邊界嘅林堡同萊茵蘭有唔少人用。
林堡文維基百科

林堡文維基百科係維基百科協作計劃嘅林堡文版，由非牟利組織──維基媒體基金會維持負責。家下係各語言嘅維基百科計劃中，規模排名響130名以內（跟文章數量計），有超過1萬篇文。
林園區

林園區（粵拼：lam4 jyun4 keoi1）係台灣高雄市嘅一個市轄區。
橫濱國立大學

橫濱國立大學（日文：横浜国立大学／よこはま こくりつだいがく）係喺日本神奈川縣橫濱市嘅國立大學，1876年創校。
橫濱飛翼

橫濱飛翼（日文：横浜フリューゲルス）係日本一支解散咗嘅職業足球隊。球會根據地係神奈川縣橫濱市，主場係三澤公園球場。

史
佢嘅前身係全日本空輸足球部，1964年成立。1992年加入日本職業足球聯賽。1999年1月解散。
橫瀾島

橫瀾島（Waglan Island）係香港離島區一島，屬蒲苔群島，而家無人住喺上面。
維基同享有多媒體嘅嘢：橫瀾
橫濱水手

橫濱水手（日文：横浜F・マリノス）係日本一支職業足球隊，日本甲組職業足球聯賽（J1）球隊之一。球會根據地係神奈川縣橫濱市，主場係日産競技場。

史
佢嘅前身係日產汽車足球部，1972年成立。1992年加入日本職業足球聯賽。
泰國灣

泰國灣（粵拼：taai3 gwok3 waan1；英文：Gulf of Thailand；泰文：อ่าวไทย），舊陣時叫暹羅灣（英文：Gulf of Siam，泰文：อ่าวสยาม），響泰王國南邊，東南方向通到南中國海，泰國同埋柬埔寨、越南、馬來西亞鄰近渠。長720幾公里，闊大約480-560公里；水域面積大約係三十二萬平方公里，個灣啲海水就淺得滯，平均得45米，又鹹得滯，鹽份平均去到百分之3.5。
以下係響灣邊各泰國府份個海岸線長度：
府名      長度      份額

漏油
2013年，管道爆裂導致沙美島嘅沙灘被原油覆蓋。
2022年1月尾，Star Petroleum Refining Public Company Ltd嘅一條管道爆裂導致20至50噸嘅原油漏到覆蓋47 km2 嘅水域，有啲油去到20公里外嘅羅勇府。
泰國小姐

泰王國小姐（泰國小姐）係泰國一項選美賽事，1934年開辦，原本叫暹羅小姐，1940年就改名做泰國小姐。賽事一年一度，參賽者必須係未婚嘅，比賽好注重詩、書、禮、儀、同泰國歷史嘅考核。得到冠軍嘅佳麗後尾好多畀王室賜尊、封官或者嫁入豪門。
由於響1985年之前，泰國只係得泰國小姐一樣選美賽事，所以冠軍會直接入世界環姐半決賽，亞軍就出去角逐世界小姐。依家就多咗泰國環姐同泰國世姐比賽，不過佢始終都係最受重視嘅。

出名嘅冠軍得主
淨揀歷年冠軍得主中最出色嘅寫喺呢度。
泰國民主黨

民主黨（泰文：พรรคประชาธิปัตย์）係泰王國歷史最悠久嘅政黨。佢響1946年成立，政治綱領趨向於維持君主立憲，倡導人民民主，實行自由經濟，同埋維護泰國中產階級嘅既得利益。

阿頭
民主黨主要創始人—寬·阿派旺
川·立派
現任黨主席—亞比昔·威差奇瓦。
泰國皇家軍隊

泰國皇家軍隊（泰文：กองทัพไทย）係泰國嘅軍隊，1852年成立，主要分做三支部隊：泰國皇家陸軍、泰國皇家海軍、泰國皇家空軍。泰國皇家軍隊效忠泰王，亦積極干政，發動過好多次軍事政變，透過軍政府掌權。
泰國旗

泰國旗，泰文音譯通代隆（ธงไตรรงค์，「三色旗」），係代表泰國嘅旗，由拉瑪六世設計。旗長闊比例3:2，由紅、白、藍、白、紅五條橫帶組成，藍帶比紅、白帶闊一倍。
紅色代表住泰國嘅國土同民族；白色原本指上座部佛教，後尾就被解釋做宗教嘅意思；藍色就係指泰國王室同埋泰國國王（柬埔寨旗嘅三隻色象徵：紅色係民族，白色係宗教，藍色係國王同泰國旗三隻色嘅象徵基本一樣）。
而家嘅泰國旗由1917年9月28號開始用。由2017年起，為咗紀念泰王拉瑪六世設計通代隆100周年紀念，每年9月28號係泰國國旗日，係泰國嘅非法定假日。
泰國浴

泰國浴係一種混合按摩、沖涼同性相關服務嘅行業，被視為泰國四大主流情色行業之一（另外三款係情色按摩、日式酒店同埋狗狗吧），亦係呢四款行業入面，唯一唔禁止泰國人入內消費嘅店。
有時一啲人光顧完泰國浴，可能會患上性病，呢啲事件亦因而引起一啲傳媒關注。
景和

景和係劉宋前廢帝劉子業嘅年號，相當於公元465年，前後總共1年。
普魯東

普魯東（Sully Prudhomme，1839年3月16號—1907年9月6號），係法國詩人，亦係頭一位諾貝爾文學獎得主，1901年攞獎。
景天科

景天科（學名：Crassulaceae）係被子植物門虎耳草目嘅一個科。
普魯士文

普魯士文係印歐語系波羅的語族嘅一種滅絕咗嘅語言，主要喺普魯士用，17世紀滅絕。
景仰園

景仰園係香港一個墓園，位於新界粉嶺和合石，嚮浩園隔籬。景仰園喺2003年起好，打算起嚟畀非香港公務員身後入葬，若果佢哋身前身後係屬於「萬人景仰」嘅香港市民，又唔會入葬浩園。
景仰園起好之後頭幾年一直空置。嗰段期間有好多香港市民合資格响呢度安息，不過政府趕唔切追頒金英勇勳章畀佢哋，又或者屋企人決定唔要個位，例如：
徐步高案嚮恒生銀行殉職嘅巴籍護衛Khan Zafar Iqbal
因車禍殉職嘅醫院管理局護士蔡玲珠
喺青海玉樹地震救人時捐軀嘅黃福榮
2010年9月有第一個人安葬景仰園。
普魯士王國

普魯士王國（德文：Königreich Preußen）係一個喺而家德國北部同波蘭西部嘅王國，1701年至1918年存在。佢嘅面積係當時德國嘅三分之二。
呢篇普魯士王國係關於國嘅楔位文章，重未寫完嘅。麻煩你幫手充實佢。
桃源

桃源係中國湖南常德一個縣，總面積4441平方公里，人口97.6萬。
桃源街

桃源街（英文：To Yuen Street），係香港九龍又一村嘅一條馬路，由大坑東道開始，去到達之路。
桃源街遊樂場

桃源街遊樂場，香港公園之一，遊樂場之一，喺又一村桃源街，英文叫To Yuen Street Playground。行政上歸深水埗區。設施有籃球場、緩跑徑、健身徑。
泰勒馬克

泰勒馬克（挪威文：Telemark）係挪威嘅郡，首府希恩。
泰告魯斯

泰告魯斯（英文：Taio Cruz，1980年4月23號—）係英國男歌手同唱作人，原名雅各布泰告魯斯（Jacob Taio Cruz），倫敦出世。
泰吉影業

泰吉影業（泰吉）喺1972年由台灣電影製片人藍天虹喺台灣創立，之後集團擴充移師總部至香港。90年代進入中國市場，並同中國嘅國營電影製片廠合作。而家佢哋嘅總裁係藍凱莎玲。
泰和

泰和係中國江西吉安一個縣，總面積2666平方公里，人口51萬。
楊屋村

楊屋村係香港新界荃灣區一條客家新界原居民村落。原址喺荃灣楊屋道側邊，後尾因政府發展荃灣新市鎮，搬到去國瑞路對上山邊。
楊寶蓮

楊寶蓮（英文：Pauline Yeung；1986年—）係香港政府前財經事務及庫務局政治助理，亦係團結香港基金嘅高級研究員。佢係2003年會考拔萃女書院嘅「10優狀元」。2020年4月26號，喺社交網站宣佈辭職，並將於5月26號離任。
楊小坑

楊小坑係香港新界屯門區一個地方，喺屯門河西便、青山東便，屯門工業區西南。
楊小坑原名羊水坑，有呢個名原因係當地有溪流好似羊腸咁流落嚟。
當地嘅楊小坑村係客家原居民村落，居民包括邱姓、陳姓、鍾姓、俞姓、萬姓、蔡姓、曾姓、彭姓、廖姓等等，舊日係務農為生，直到1970年代政府發展屯門新市鎮而收返農田。
楊小坑錦簇花園

楊小坑錦簇花園（英文：Yeung Siu Hang Garden）係香港一個公園，喺新界屯門楊小坑，由康樂及文化事務署管理。
楊小坑錦簇花園設有「樹木徑」，介紹14個香港常見嘅樹木品種。
澳洲中國留學生

澳洲中國留學生，又叫中國在澳留學生，一般係指由中國大陸去澳洲讀書嘅學生。根據2020年上半年嘅統計數據，澳洲共有17萬來自中國嘅留學生持學生簽證，佔留學生總數超過四分之一。亦因為呢排群體幾龐大，從而引申咗唔少嘅議題同商機。

以服務中國在澳留學生為主嘅公司
由於呢批學生為數唔少，所以亦衍生咗一啲以呢班學生，同埋中國來到澳洲新移民為主要客人嘅公司。
媒體方面，例如喺2010年創立嘅今日傳媒集團。另外，服務呢啲學生嘅移民業務或者補習業務亦有一定市場，例如，指南針留學移民、領航教育同埋唐寧教育就係澳洲其中部分提供呢類型服務嘅機構。而領航教育亦設有移民公司「Monkey King」。
餐飲方面，澳洲唔少大城市都有好多唔同中菜系嘅餐廳，甚至催生咗一啲華人常用嘅外賣訂餐平台，例如係EASI（以城市分開唔同品牌，例如有「悉尼送餐」、「墨爾本送餐」）同埋熊貓外賣。

融入澳洲當地問題
有部份人覺得，中國內地留學生喺澳洲講中文、睇中文節目，成為咗佢哋融入本地社會嘅絆腳石。有啲中國內地留學生甚至唔會同本地學生來往。有啲中國內地生接受就話，自己唔鍾意逃離個舒適區，格硬融入只會係妥協，或者自己差一啲勇氣。蒙納什大學傳媒電影新聞學院高級講師顧鑫就評論，西方社會比起中國自由，唔會捉住學生隻手令佢哋成長，而要學生主動向學校表達所需嘅幫助，亦因為咁樣，唔可以話大學唔關心學生。

功課請槍問題
中國在澳留學生嘅龐大數量，亦衍生咗功課請槍，論文代寫嘅產業。其中一間最大嘅機構係喺中國成立，喺包括澳洲在內十幾個國家都有業務嘅美倫教育。
不過，澳洲廣播公司（ABC）喺2019年12月嘅一篇報道，就睇到更多呢啲寫手，其實係中國內地嘅學生，好多都唔屬於任何機構，而係直接同顧客學生接觸。一啲澳洲大學嘅廁格入面，會見到唔少論文代寫嘅中文小廣告貼喺門上面。另外，有受訪學生亦都話，佢哋認識根本個個都有用，只係次數唔同，呢樣嘢係留學生嘅文化。
因應呢個問題，澳洲聯邦教育部丹·鄧肯（Dan Tehan）2019年4月就曾經警告大力打擊代寫服務，服務提供者會面臨兩年有期徒刑或者最高21萬澳元嘅罰款。而澳大利亞高校聯盟（Universities Australia）副總裁安娜-瑪麗·蘭斯頓（Anne-Marie Lansdown）亦曾經表示，佢哋會幫助政府完善立法。

入學資格做假
喺澳洲雪梨大學，2022年進行咗內部調查，發現有啲250名準學生或者讀緊書嘅學生，喺提交入學申請嗰陣，做咗學歷同英文試嘅成績造假。特別係嚟自中國嘅學生係主要嘅。而家校方考慮對中國學生，搞更加嚴格嘅學歷文件審查。同埋新南威爾斯大學都有揾出類似嘅情況。

干預澳洲言論集會自由
由於中國內地學生同澳洲喺一啲價值觀嘅唔同，所以同本地人有時會發生衝突，部分中國内地學生甚至會對本地人同埋其他群體圍堵襲擊。2020年11月，一份由澳洲商業議會亞洲學會、普華永道會計師樓（PwC）同雪梨大學合作完成嘅報告就指中國留學生過多，阻礙自由辯論同埋學術誠信。
喺2017年8月，紐卡素大學一名印度裔講師被指喺課堂同埋測驗入面，將台灣同香港稱為國家（country），引起中國留學生不滿，事件亦被今日傳媒集團旗下嘅今日悉尼大篇幅煽動，同埋引起咗澳洲其他媒體對於呢啲中國留學生同埋中國大使館損害校園言論自由嘅關注。
喺香港反送中運動期間，有一啲當地嘅香港人同埋本地人都喺澳洲舉行咗唔少聲援活動，但係中國內地學生對運動就普遍持負面態度。例如喺2019年7月24號，昆士蘭大學就有學生舉行集會靜坐聲援香港人，要求香港政府撤回修訂條例、成立獨立委員會調查六至七月期間香港警方處理集會示威嘅手法，譴責元朗襲擊事件，又要求北京政府唔好再打壓新疆維吾爾族人權。佢哋又設置「流動連儂牆」畀途徑學生同埋民眾留下心聲。但係和平手段，換嚟畀中國內地留學生包圍，呢啲中國內地嘅學生甚至唱起國歌，佔攻連儂牆，寫上「香港是中國的」等嘅字句，有人又對和平聲援香港嘅人士叉頸。
另外，喺2020年7月，新南威爾斯大學喺佢哋嘅 Twitter 發表一篇批評中國對香港政策嘅文章，結果引來唔少親中共嘅中國留學生抗議。就算校方之後刪除咗篇文章，中國國有嘅《環球時報》仍然唔滿意，甚至聲稱同校方談判，要求道歉。而呢個做法亦引起澳洲本地關注，其中工黨參議員托尼·謝爾頓（Tony Sheldon）就質疑，大學咁樣做點樣仲配自稱做大學，而《外交政策》雜誌（Foreign Policy）副主編詹士帕爾默（James Palmer）亦批評校方細膽怕死。

干預大學教師評分自主
2020年11月，澳洲SBS同《澳大利亞人報》報道，雪梨大學收到唔少有組織進行嘅聯署投訴，就學科同埋評核作業過程投訴教職員。報道提及，有啲公司刊登中文廣告，聲稱可協助利用「群眾力量」推翻唔合格嘅成績。報道又指，呢啲廣告同領航教育旗下嘅移民服務中介「Monkey King」有關。前香港立法會議員羅冠聰就喺社交網站指問題嚴重，批評呢啲手段係集團式批鬥。

武漢肺炎期間留學生經歷
喺武漢肺炎期間，全球好多國家都實施咗唔同嘅入境限制措施。喺2020年2月，澳洲宣布唔畀從中國飛抵澳洲嘅人入境（公民、永久居民同埋兩者嘅直系親屬，機組人員例外），而呢個禁令之後一直延長，但由於多數大學已經喺二月中陸續開學，令到好多喺假期返咗中國嘅在澳留學生深受影響，對澳洲政府抗議。佢哋關注，好多學術網站會因為中國政府進行網絡審查而實施嘅防火長城，令佢哋需要翻牆先上到，部分學科仲有好多實驗，無可能單用視頻遠程教學進行。有啲學生仲批評，澳洲對佢哋種族歧視，又話自己向澳洲政府貢獻好多錢，覺得自己被背叛。不過，呢啲中國內地學生嘅言論，就畀部分網民批評，話佢哋唔顧人命同健康。
另外，亦有一啲中國內地學生為咗闖關返返去澳洲，講大話話自己來自香港。

試卷用中文作答嘅爭議
喺2020年12月，雪梨大學有人揭發，有多過一科嘅考試收到少量用中文作答嘅試卷。校方聲稱有啲同學瀏覽器上嘅翻譯軟件自動將英文答案翻譯為中文，為咗確保校內所有學生唔會因為武漢肺炎疫情，喺學業上處於不利，將啲答案翻譯返做英文而評分，但就有學生批評呢個做法匪夷所思，對嗰啲英文唔好但係仍然用英文作答嘅同學唔公平。

參與當地遊行後家人被中國政府恐嚇
澳洲國會針對「外國政府干預大學領域」嘅調查期間，人權觀察組織（Human Watch）向調查委員會咗一份證據，顯示身處澳洲嘅中國留學生因為驚中國政府，而越來越唔敢喺政治敏感議題上發聲。佢哋表示曾經採訪約50名來自香港同中國大陸嘅學生，當中有一部份人遭受過騷擾同恐嚇。例如，佢哋喺澳洲參加支援香港民主運動遊行後遭到針對，有學生話，有其他澳洲國內華人社區嘅成員，威脅會將佢哋嘅行動向中國領事館匯報。
澳洲僑青社

澳洲僑青社（The Chinese Youth League of Australia，簡寫CYL）係澳洲一個喺1942年8月成立嘅澳洲華人組織，前身係喺1939年7月成立嘅澳洲悉尼僑青抗戰話劇研究社。而家佢哋總部位於雪梨，宗旨係推動中澳關係。

政治立場
佢哋支持北京政府，會舉辦包括慶祝中國國慶等唔同嘅活動，亦得到中國駐悉尼總領事館嘅支持，同澳洲中國和平統一促進會亦係友好。
喺北京申辦2008年奧運會嘅時候，佢哋曾經以唔同形式要求澳洲政壇人士支持中國申辦奧運。佢哋持反對台灣獨立嘅立場，亦形容法輪功係邪教。
澳洲內陸

澳洲內陸（英文：Outback）係澳洲嘅內陸地區，除咗維省之外，澳洲本土各州都有地方屬於澳洲內陸範圍。澳洲內陸氣候比較乾燥，多數都係草原同荒漠，出名景點主要有烏魯魯。
澳洲原居民

澳洲原居民係指歐洲人到澳洲之前已經喺澳洲住嘅人，分做兩類：澳洲土著同托雷斯海峽島民，夾埋約莫65萬人，佔澳洲人口約莫2.8%。
澳洲區域校際聯盟

澳洲區域校際聯盟（Regional Universities Network）係一個由7間位於澳洲偏遠地區嘅大學所組成嘅大學聯盟，而呢啲大學有部份都喺澳洲嘅大城市開設咗分校。呢個聯盟不時會就偏遠地區院校嘅問題發聲，另外喺聯盟嘅合作協議下，同學可以修讀一啲跨校嘅課程。

歷史
呢個聯盟係喺2011年成立，回應澳洲政府對偏遠地區高登教育嘅政策。
2019年5月，查爾斯史都華大學宣布加入聯盟，成為第7個成員。
澳洲人報

《澳洲人報》（The Australian）係澳洲銷量最高嘅主流報紙。日日都出，日報流通量係13萬份，週末版30萬份。特色包括生意版評論突出、每日氣象版都係彩繪嘅全國地圖，形象生動。
淺間山

淺間山係日本一火山，兼且本州至活躍活火山。佢喺長野縣同羣馬縣交界。長野就北佐久郡，郡下輕井澤町同御代田町。羣馬就吾妻郡嬬戀村。山高高二千五百六十八公尺，安山岩構成複合火山。山體圓錐形。日本百名山之一。
幾十萬年前，山周圍好多火山活動，淺間山同烏帽子岳等三座火山，合稱淺間連峰，又或或淺間烏帽子火山羣。佢無停咁火山噴發同山體崩塌，變成今日咁款。大規模山體崩塌同崩塌碎屑，流出痕跡仍然化成堆積物，厚厚積喺遠處高台上面，就似羣馬縣前橋市。目前活躍火山有前掛火山。山頂噴煙，周圍有複雜火山口，內側外環山西側有前掛山。北側火山口，由於山頂熔岩流向鬼押出岩，因而崩塌。外環山上有黑斑山、牙山、劍之峰等山脈。日本氣象廳指定為甲等活躍火山，活動指數特高，百年計，萬年計都好高。
淺野要二

淺野要二係日本嘅一個男配音員。

配音作品一覽
呢個表唔完整，歡迎加料。
淺野麻由美

淺野麻由美，係日本嘅一個女藝人同埋配音員。
東京街西

東京街西（英文：Tonkin Street West），係香港九龍長沙灣嘅一條馬路，由通州街同東京街交界開始，去到連翔道。
東京足球會

東京足球會（日文：FC東京）係日本一支職業足球隊，日本甲組職業足球聯賽（J1）球隊之一。球會根據地係東京都，主場係味之素球場。

史
佢嘅前身係東京瓦斯足球部，1935年成立。1999年加入日本職業足球聯賽。
東京納米夢

《東京納米夢》（英文：Nano Universe in Tokyo）係香港MakerVille製作嘅遊埠節目，由陳漢娜同陳海寧主持，2023年9月18號到9月29號逢禮拜一到五22:30-23:00喺香港電視娛樂ViuTV播。節目由《納米無明火》幕後班底製作，主持會去到日本介紹10個面積好細嘅單位（俗稱「納米樓」），由屋主分享佢哋居住嘅體驗。
東京街

東京街（英文：Tonkin Street）係一條喺香港九龍深水埗區嘅街道，東至廣利道，西至通州街同東京街西交界，中間喺交界街包括咗保安道、順寧道、青山道、元州街、福榮街、長沙灣道、荔枝角道同深旺道。

名嘅由來
東京街係以越南城市北圻嘅舊名東京來命名，而唔係日本首都東京。
水團花

水團花（粵拼：seoi2 tyun4 faa1；學名：Adina pilulifera），又嗌假楊梅（gaa2 joeng4 mui4*2）或水楊梅（seoi2 joeng4 mui4*2），係茜草科水團花屬嘅常綠喬木仔或灌木，喺廣東、香港、廣西、湖南、江西、福建、浙江地區可以搵到。

樣
植株通常有5m高。枝葉比較軟，有皮窿。葉對生，紙質，深綠色，樣似倒立披針或長圓角橢圓形。花屬頭狀花序，單生喺葉杈，直徑15～20ｍm，樣似棉波；花冠白色，樣似長漏斗。每年6～9月開花。果屬蒴果，直径8～10mm，初生時楔形；每年7～12月結果。籽長圓形，兩邊有窄翼響度。

適應環境
植株鍾意生喺河邊、溪邊同密林入面。大多數喺200～350m嘅山谷疏林同曠野路邊，溪澗嘅水流邊生。

用途
木材可以做固堤植物同雕刻，佢嘅枝、葉、花、果可以做藥。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
植株嘅枝葉同花果嘅藥用功效係清熱利濕、消瘀定痛、止血生肌嘅功效。專醫臃腫瘡毒、濕熱浮腫、痢疾、腸炎、濕疹、爛腳、潰瘍長時間未好返嗮、創傷出血呢啲症狀。
水坑口街

水坑口街（英文：Possession Street），前名波些臣街，係香港上環一條馬路，由皇后大道西同文咸東街交界開始，去到荷李活道。條街嘅位置係1841年1月26號英軍佔領香港島嘅登陸地方。
水圈

珠江口嘅虎門大橋；珠江係地球個水圈嘅一部份。
水圈（粵拼：seoi2 hyun1；英文：hydrosphere）係指喺一粒行星、微型行星、或者衞星嗰度－包括表面上下－嘅水嘅總體。
根據估計，地球個水圈嘅總容量大約係喺 13.68 億立方公里左右。地球嘅水圈包括嗮佢上面所有嘅水－即係佢表面嗰啲河、湖、同海等嘅水體，仲有地下水以及係喺極地呢啲凍嘅地方以冰嘅型態雪住咗嘅水呀噉。地球上面嘅水當中有 97.5% 左右都係鹹水，得嗰 2.5% 嘅係淡水，而喺呢啲淡水當中，有成 68.9% 嘅係以冰或者雪嘅型態存在嘅，呢啲雪住咗嘅水主要分佈喺極地同埋高山嘅冰川嗰度，又有 30.8% 嘅係以地下水嘅型式存在－即係話地球上面嘅淡水淨係得 0.3% 存在喺湖同河呢啲就手嘅地方。
地球表面大約有 75% 嘅面積俾個海𢫏住咗，呢個面積大約係 3 億 6,100 萬平方公里噉大，而呢個海嘅平均鹽度大約係每公斤海水 35 克鹽（3.5%）左右。地球上面有噉大份嘅面積俾水𢫏住，令到地球又有花名叫「藍色行星」或者「水行星」。

水圈同生命
Nostoc pruniforme（藍綠藻嘅一種）
睇埋：生命同生命起源
水呢種物質對於生命嚟講係不可或缺嘅－多數生物需要飲水先至生存到，而且地球水圈仲幫到地球維持佢個大氣層。早期地球浸大氣層好稀薄，多數係氫同氦（而唔係現代生物唞氣要用嘅氧同二氧化碳等），就好似現時嘅水星個大氣層噉，而且早期地球有一個由岩漿組成嘅「海」－環境可以話係極之惡劣，冇已知嘅生物會頂得順呢種環境。打後地球冷卻，呢個過程釋放咗啲氣體同水蒸氣出嚟，而佢上面嗰啲火山活動亦都再釋放多啲氣體同水蒸氣。地球變凍咗，令到啲水蒸氣可以凝結變成雨，落返去地表，外加大氣入面嗰啲二氧化碳溶入去雨水入面，温室效應弱咗，令到大氣層再凍返少少，而地球變得冇噉熱令到水蒸氣再凝結，如是者形成咗一場超級大雨－呢場雨令到地球有咗個由水組成嘅海。呢啲嘢據估計大約發生喺 40 億年前。
地球上第一條生命係喺海入面誕生嘅。呢啲生物唔使唞氧氣，而遲吓等到藍綠藻（Cyanobacteria）進化咗出嚟，呢種生物識得將二氧化碳轉化做嘢食同氧氣－地球個大氣嘅氧含量就噉開始咗升，令到需要靠唞氧氣嚟生存嘅現代生物能夠進化出嚟。

水循環
水循環嘅想示意圖
内文：水循環
水循環（Water cycle）指水係噉由一個狀態變成第個狀態嘅轉化過程。喺地球嘅環境入面，水有得以好多種形態存在，好似係大氣入面嘅濕氣（雪、雨、同雲）、小溪、海、河、湖、地下水、地底嘅帶水層（Aquifers）、冰山、同埋潮濕泥土入面嘅水氣呀噉，而水會以由以鐘頭計至成世紀長嘅週期嚟喺呢啲形態之間循環變換。令到呢啲轉化過程進行嘅主要係太陽（例如太陽射落地球嘅熱力會令到地表嘅一啲水蒸發升上天，形成雲）同埋地心吸力（地心吸力令到水會向下流，由山上嘅小溪流去大河，再去海等等）。
據估計，地球每年循環嘅水有大約 577,000 立方公里噉多。呢啲水係由海嘅表面－502,800 立方公里－或者陸地－74,200 立方公里－蒸發走嘅，而同量嘅水會以降水嘅形式跌返落去地球嘅表面，當中大約 458,000 立方公里嘅跌返落海，119,000 公里嘅跌返落陸地－呢個差異表示陸地由降水嗰度攞到嘅水量多過佢蒸發嘅水量－119,000 - 74,200 = 每年 44,800 立方公里，但係陸地上面嗰啲河道－每年 42,700 立方公里－同地下水－每年 2,100 立方公里－會流失啲水落海。所以總括嚟講，地球水圈各部份嘅水量比例大致上係處於平穩狀態嘅。
據估計，海水要完全換一次大約需要 2,500 年嘅時間，而冰入面嘅水完全換一次就要 10,000 年，深嘅地下水同山上面嘅冰川就要 1,500 年，而湖要 17 年，河就淨係使 16 日。
南非裔科普作家 Marq de Villiers 形容水圈係由水組成嘅一個封閉系統，好複雜而且佢入面嘅各部份互相依賴，同埋「望落似係特登整出嚟支撐生命嘅噉」。de Villiers 指出，冇證據說明水會蒸發走去太空，所以喺地球上嘅水嘅總量應該由好耐之前（至少幾百萬年前）經已冇乜點樣變過－水可以俾人污染或者濫用，但係唔會多咗或者少咗。

蒸發散
内文：蒸發散
水有好多途徑可以蒸發上天，而蒸發咗嘅水跟手會以雨或者雪等嘅降水落返去地球表面。地球上嘅水蒸發多數都係發生喺海嗰度嘅，又有啲水份會直接噉由冰同雪嗰度蒸發（昇華），而發散（Transpiration）就係指水由啲樹上面嗰啲好細嘅窿蒸發走。蒸發、昇華、同發散嘅過程喺水學（Hydrology；研究水嘅科學領域）入面俾人合稱做蒸發散（Evapotranspiration）。
水土流失

水土流失（Soil erosion），又叫土壤侵蝕，係指一塊地嘅土壤因為受到侵蝕而變得唔適合畀植物生長。
水坑口

水坑口，以前係香港島北岸嘅海角，上環西環之間。英人叫爾度做屬領角（Possession Point），音譯波些臣角。按地名定義，水坑口同屬領角，係有分別。屬領角原係海邊一角，而角上係山仔。東邊有條坑，集谷地山水，流入海。入海之處，叫水坑口。該地舊時唐人聚成市，叫大笪地。
1980年代之前嘅地圖將荷李活道公園嗰頭當係水坑口，但起喺水坑上面，駁去荷李活道公園一帶大笪地嘅水坑口街先至係英軍登陸嘅實際位置。

歷史
水坑口喺英國統治之前，係一無所知。要計都只同裙帶路有啦𠹌。英國船，早喺香港島同九龍半島之間水域，作爲避風之港。
1840年到1842年英國同大清打第一次鴉片戰爭時，英軍測量船名修路化途經香港，測量附近水域同地方。認爲香港島北岸西面，有塊突出高地，平坦近海，軍旅紮得營，此處就係日後屬領角。
一八四一年一月廿號，英國嘅義律，同大清嘅琦善，簽訂《穿鼻草約》。英軍準備登陸香港島，揀咗海角做登陸同宣佈地點。按當時泰西各國通例，要有儀式，方爲正式擁有主權，而升旗亦係英國慣用儀式。登陸同升旗詳情，記載有兩版本，一說廿五號，卑路乍坐修路化登陸。一說廿六號，伯麥八點十五分升旗。於是乎，有說二合爲一，廿五號係登陸，廿六號升旗。另有說，廿六號同卑路乍誤寫，應該係廿五號伯麥升旗。無論點，英人在此駐紥升旗，宣佈香港爲英國領地。咁所以叫呢度做屬領角，而且叫升旗禮之日為開埠日。卅號發喻畀香港島上村民，宣佈英治原則。
英人得香港島後，開埠時開皇后大道，兜過屬領角。直到一八四五年，水坑口一帶，係域多厘城市區西邊鄙，當時水坑仍在，而荷李活道尾，就係家下水坑口街。開埠早期無水塘，只靠山水同井水。由於水坑口地近太平山，唐人聚居處，居民都會喺處攞水。
英軍喺屬領角，開有兵房。但後尾兵房拆咗。一直開畀公眾，或大笪地，或係公園咁。
一八五二年，香港總督文咸填海，是爲文咸填海計劃。水坑口又好，屬領角又好，都唔再近岸。
水城

水城曾經係中國貴州六盤水下轄嘅一個縣，喺2020年撤縣為區，有3607平方公里咁大。
水塘

水塘（英文叫做Reservoir，或者叫做淡水湖、蓄水池或者水庫）係指水壩後面擴大咗既湖，通常係響山上面既河用水壩截住啲水，河水就會浸住個河谷，形成湖，呢啲湖就叫做水塘。因為係響山上面圍住啲河水起，所以以前有啲水塘會叫做山塘，例如石鼓山塘（依家叫做石鼓水庫）。呢啲湖可以好細，例如黃泥涌水塘、東莞石鼓水庫、東莞雁田水庫、星加坡貝雅士蓄水池（Peirce Reservoir）等；亦都可以好大，例如贊比亞同埋津巴布韋境內既卡里巴湖（Lake Kariba）、俄羅斯既布拉茨克水庫（俄文叫做Братское водохранилище，或者Bratskoye vodokhranilishche）。
水塘亦可以係圍住個海灣起出嚟，例如香港既船灣淡水湖同埋萬宜水庫，星加坡既班丹蓄水池（Pandan Reservoir）同埋克蘭芝蓄水池（Kranji Reservoir）。
水城麗奈

水城麗奈 ，係日本嘅一個女藝人同埋配音員。
湖北

湖北（粵拼：wu4 bak1；普通話拼音：Húběi；武漢話：Hŭbě）喺中國中部偏東，家下係中華人民共和國一省，叫湖北省。佢喺中國嘅中部，長江中下游，因為喺洞庭湖北，所以叫湖北。境內有好多湖，畀人叫千湖之省（cin1 wu4 zi1 saang2）。湖北簡稱鄂（ngok6），係楚文化嘅發源地。

地理
湖北位於長江中游、洞庭湖嘅北面。北面係河南，東面係安徽，東南面係江西，南面係湖南，西面係重慶，西北面係陝西。湖北人稱「九省通衢」，即係話佢地理位置喺正中間，交通便利。佢到四川、上海、北京、廣州、西安嘅距離差唔多，都喺一千公里左右，歷來係水陸交通要地。
湖北嘅地勢西高東低，西面嘅大巴山、神農架係華中最高峯。尤其神農架大山大嶺、山高林密，有傳聞話嗰度有野人出沒。武漢係「三大火爐」之一，夏天時又熱又焗，全國聞名。湖北西部就係三峽大壩嘅所在。

史
湖北省嘅首府係武漢，由漢口、武昌、漢陽三笪地方合埋，長江同埋支流漢江隔開三笪地方。中華民國喺1911年10月10號喺武漢成立。

旅行地
湖北境內嘅有：黃鶴樓、東湖、武當山、神農架、長江三峽、荊州古城。
湖內區

湖內區係中華民國臺灣高雄市嘅一個區，面積20.16平方公里，人口3萬。
湖北街

湖北街（英文：Wu Pak Street），係香港香港仔一條馬路，由成都道開始，去到香港仔大道。街名係嚟自湖北。
湖南

湖南（粵拼：wu4 naam4；新湘語（長沙話）：[fu13 lã13 sən41]，舊湘語（雙峰話）：[ɣəu13 lã13 siɛn31]）喺長江中游南岸，係中華人民共和國中南地區嘅省，叫湖南省，簡稱湘，省城係長沙。
湖南因為喺洞庭湖南便，所以叫湖南，同北便另一省湖北相對。因為全境畀湘江貫穿，所以簡稱湘。以家下行政區來講，湖南以北係湖北，以東係江西，以南係廣東，西南係廣西，以西係貴州，西北係重慶。
湖南覆原21萬平方千米，人口6690萬6千人。湖南省嘅漢語方言真係好多樣，最主要嘅係湘語，重有贛語、湘南土話、西南官話、客家話同瓦鄉話等。湖南省嘅少數民族佔總人口嘅10%。
湊崎紗夏

湊崎紗夏（Sana，1996年12月29號—）係南韓女子歌唱組合TWICE嘅日本藉成員。
湖

湖（粵拼：wu⁴）係畀陸地包圍住水嘅地形。大部份嘅湖都淡水，而咁啱多數嘅湖都響北半球高緯度嘅地方。大湖有時會叫內陸海，而細海又畀人叫湖。
湖唔係成日有水，有時要到雨季先有好水，其他時候可能乾晒。亦有啲湖係人工整出來，畀發電廠，供水，或者消閒活動用。
查查查

查查查（粵音：Caa4 Caa4 Caa4），或者叫查查，係其中一隻比較出名嘅拉丁舞，起源自1950年代嘅古巴。跳呢隻舞有口訣記舞步節拍，通常叫「一、二、查查查」或者「二、三、查查查」。
查布洛

哥羅迪．查布洛（法文：Claude Chabrol，1930年6月24號—2010年9月12號）係一個法國嘅男電影導演、電影演員、編劇、製片人、影評人、演員。

生平
查布洛喺1930年6月24號響巴黎出世，成長於巴黎南邊嘅郊區。佢嘅阿爺同老竇都係藥劑師，但係佢十幾歲時已經着迷睇電影。二次世界大戰後，佢入讀巴黎索邦大學修讀藥劑學同埋文學。移居巴黎期間，佢開始蒲法國電影園(Cinémathèque Française)同埋電影會，仲識埋伊力盧馬、利維特、尚盧高達、杜魯福，以及其他《電影筆記》嘅記者同新浪潮電影人。服滿兵役之後，佢就加入《電影筆記》開始質疑當年嘅法國電影及推崇「作者論」。佢寫影評提倡寫實主義、場面調度同埋深焦等電影風格。1954年，佢同杜魯福訪問正在拍攝《捉賊記》嘅希治閣。1957年，佢同伊力盧馬合著一本關於希治閣嘅書。
查布洛係法國新浪潮中最多產嘅導演，自1958年起直到佢去世為止，幾乎每年就拍一齣電影。佢早期（1958 - 1963）嘅作品一般被歸入法國新浪潮，亦具備法國新浪潮嘅實驗元素，而佢之後一段時間嘅電影就較商業化。1960年代中期，佢搵唔到資金開戲，就拍咗唔少商業化嘅間諜片。
1952年，查布洛同第一任老婆Agnès Goute結婚。憑住佢老婆係1957年繼承親戚遺產，佢於是創立制片公司AJYM Productions，同年12月開拍佢第一齣電影《美男子沙治》。《美》片畀人視為揭開法國新浪潮序幕嘅電影，係票房同評價都獲得成功。
喺《美男子沙治》取得成功之後，查布洛隨即開拍《表兄弟》。《表兄弟》一片係查布洛第一次同長期編劇拍檔Paul Gégauff合作嘅作品，被影評認為係樹立「查布洛風格」嘅作品，例如希治閣式懸疑、對法國資產階級嘅批判、戲中角色懷有強烈目標，以及一宗謀殺案。《表》亦都係查布洛開始常用「保羅(Paul)」同「查理斯(Charles)」（之後作品又常有女角叫「海倫娜」(Hélène)）為角色命名。《美》、《表》兩片成功後，佢透過自己嘅制片公司，幫過唔少法國新浪潮電影人，例如伊力盧馬開戲，一度被稱譽為法國新浪潮教父。查布洛第三齣電影係彩色片《慾網》，雖然票房上成功但就被影評批評。
1960年嘅《四美圖》得到大部分影評稱讚。1961年嘅《第三者》就係佢第一次用史蒂芬奧德蘭(Stéphane Audran)做女主角，後來佢哋響1964年結緍，並且一直合作至1970年代尾。兩個人有一個仔叫湯馬斯。1962年改編自哈雷姆特嘅Ophelia票房失利，而之後嘅Landru就票房唔錯。之後由1964至1967年，查布洛連拍七部長片同一部短片，其中4齣係當時流行嘅占士邦跟風間諜片，無論票房同評價都係災難性，成為佢職業生涯嘅低潮期。期間，佢喺1964年導演舞台劇《馬克白》，1965年參與咗拍攝《六個導演眼中的巴黎》其中一段La Muette。
1968年，查布洛開始同電影監製André Génovès合作拍片，又用演員米歇爾布凱(Michel Bouquet)等台前幕後人員建立班底，拍出多齣備受讚譽嘅作品，展開佢約十年嘅黄金期。呢段時期，佢大部份作品都係涉及資產階級嘅謀殺案。當中，"Les Biches"、《不忠的妻子》、《禽獸該死》、《屠夫》、《狂情》、《黑夜來臨之前》都係名作，但係之後嘅英語片"La Décade prodigieuse"同埋由尚保羅貝蒙多、米亞花露主演嘅"Docteur Popaul"就頗多劣評。1973年，佢拍嘅《血婚》初次喺片中加入政治元素，故事講及一宗謀殺戴高樂派嘅貪污市長。1973年春天，電影一度被法國政府禁映一個月。1978年，佢拍咗由伊莎貝雨蓓主演嘅"Violette Nozière"，電影響法國國內備受爭議，但係國外就受到好評。
佢之後繼續拍攝電影、電視作品。"Poulet au Vinaigre"、"Masques"先後入圍康城同柏林影展。《包法利夫人》獲得金球獎最佳外語片提名、奧斯卡最佳服裝設計提名。《冷酷祭典》獲多項凱撒獎提名，又入圍第52屆威尼斯國際電影節。1999年，"Au cœur du mensonge"入圍第49屆柏林國際電影節。
2010年9月12號，佢因為血癌而死。佢同第三任老婆Aurore Paquiss有4個仔女。
查拉姆

查拉姆係伊朗一座城市，喺該國西南部札格羅斯山脈西部，由科吉盧耶－博韋艾哈邁德省負責管轄，距離首府亞蘇季75公里，海拔高度747米，2006年人口11,980。
查朗桑提納托古

查朗桑提納托古（泰文：ชานน สันตินธรกุล，英文名：Nonkul，1996年6月6號—）係泰國男演員，喺泰國出世，2014年出道，2017年憑電影《出貓特攻隊》男主角演出而出名。
2018年8月，傳媒揭露查朗桑提納托古疑似同喺2016年參選過香港小姐嘅香港女藝人蘇可欣（Eunice）拍拖，女方澄清兩人只係朋友關係。
查戈斯群島

查戈斯群島由5個主島組成，位於印度洋，響馬爾代夫南面500公里、塞舌爾東面。總面積63.2平方公里。英國同毛厘士爭緊呢堆島嘅主權。
查拉

查拉（西班牙文：Edison Hipólito Chará Lucumí，1980年10月2號—2011年10月19號）係一個哥倫比亞職業足球員，身高1.78米，司職前鋒。
查拉效力過哥倫比亞同埋秘魯多支球隊。2011年3月，查拉加盟中甲聯賽升班馬大連阿爾濱。無耐畀大連阿爾濱棄用。
2011年10月18號，查拉喺哥倫比亞遇到鎗擊，送到醫院之後喺10月19號凌晨5點搶救無效死咗。
查拿耶夫兄弟

查拿耶夫兄弟，又譯察納耶夫兄弟，大佬塔米蘭（車臣文：Царнаев Анзор-кlант Тамерлан；俄文：Тамерлан Анзорович Царнаев）同細佬佐哈（車臣文：Царнаев Анзор-кlант Джовхlар；俄文：Джохар Анзорович Царнаев）係波士頓馬拉松爆炸案嘅主要嫌疑犯，俄羅斯車臣嘅移民，細佬係美國麻州大學達特茅斯分校嘅學生。爆炸案搞到三個人死咗，另外有183人受傷。兩個人走佬嘅時候，大佬喺槍戰之中畀人打死，細佬匿埋喺人哋屋企停放嘅船仔，俾人發現而拉咗。
查斯古特

查斯古特（法文：David Sergio Trézéguet，1977年10月15號—）係法國一退役足球員，踢前鋒。
查斯古特嘅祖先係法國人，祖父輩移居阿根廷。佢喺法國魯昂出世，但喺阿根廷布宜諾斯艾利斯大。
查巴卡諾文

查巴卡諾文（Chabacano），係菲律賓一種由西班牙文演變出嚟嘅語文，大約69萬人用緊。
永豐街

永豐街（英文：Wing Fung Street），係香港灣仔一條馬路，由皇后大道東開始，去到星街。而星街部份路段本嚟都係永豐街一部份。
永芳卓磨

永芳卓磨（1986年4月18號—）係日本足球員，司職中場，效力過FC岐阜，大分三神，栃木SC，及SC相模原。
永觀

永觀係日本圓融天皇嘅一個年號，相當於公元983年到985年，前後總共3年。
永遠不回頭

《永遠不回頭》係由陳樂融填詞，陳志遠作曲，張雨生、王傑、邰正宵同姚可傑演唱。呢首歌收錄喺《七匹狼 電影原聲帶》入面。
永遠同在

《永遠同在》（粵拼：wing5 jyun5 tung4 zoi6，日文：いつも何度でも）係木村弓第一隻音樂單曲作品，亦係2001年知步里工作室動畫《千與千尋》嘅片尾歌。
永遠愛著您

《永遠愛著您》係香港組合草蜢嘅唱片，喺1992年1月23日推出。
永藤步

永藤步（1997年12月25號—）係日本足球員，司職前鋒，效力山形山神。
永豐

永豐係中國江西吉安一個縣，總面積2680平方公里，人口43萬。
氣墊船

氣墊船係種水上交通工具，特點係用噴射空氣嘅方式墊高，大幅減低阻力，所以可以行得好快，甚至可以喺地面行。
氣旋德比

強烈熱帶氣旋德比，或者強烈熱帶氣旋黛比（英文：Severe Tropical Cyclone Debbie）係自2015年氣旋廣（英文：Cyclone Quang (2015)）以嚟喺澳洲地區旋最勁嘅熱帶氣旋，同埋佢被指喺自2011年氣旋雅思（英文：Cyclone Yasi）以嚟對昆士蘭最危險嘅氣旋。呢個熱帶低氣壓響3月23號形成，響3月26號改名。氣旋德比預計會喺當地時間3月28號晏晝2點喺鮑恩（英文：Bowen, Queensland）同埋希爾斯伯勒角（英文：Cape Hillsborough National Park）之間登陸。
氣功

氣功係指控制呼吸同身體機能嘅鍛煉，用嚟保持健康，起源自古代中國。西方嘅醫學解釋唔到氣功呢個概念，亦都搵唔到經脈、穴位等等嘅人體結構，亦都因爲咁，好多科學家、懷疑論者會用僞科學嚟形容氣功。